Kampen startede som lyn og torden, og der var ikke spillet mange minutter, før den unge AaB-angriber Christian Bassogog gjorde det til 1-0 med et elegant chip henover den fremadstormende OB-keeper. Hjemmeholdet nåede dog dårligt at få armene ned, inden bolden var sendt ind i den modsatte ende, og der var udlignet til 1-1 ved gæsternes Joan Simun Edmundsson. AaB var dominerende i en første halvleg, hvor der var godt med defensive fejl i begge ender med flere store chancer til følge. En af dem formåede AaB-anfører Rasmus Würtz at udnytte, da han scorede sit første sæsonmål og bragte sit hold foran med 2-1, hvilket også var stillingen ved pausen. I anden halvleg var OB i flere omgange tæt på endnu en udligning men godt og til tider heldigt målmandsspil af Nicolai Larsen i AaB-målet forhindrede i første omgang en OB-udligning. Men med godt ti minutter igen kunne Nicolai Larsen og resten af AaB-defensiven ikke længere holde stand, og Joan Simun Edmundsson kunne score sit andet mål i kampen. Nicklas Helenius havde til sidst i kampen en kæmpe chance for at afgøre kampen, og i dommerens tillægstid var stolpen i vejen for hjemmeholdet, og kampen endte dermed 2-2. Rasmus Jönsson startede inde for gæsterne, mens både Jacob Barrett Lauersen og Mathias Thrane blev skiftet ind af Kent Nielsen – alle tre er de gamle AaB’ere.

Opsummering:
Der var flere gamle AaB-kendinge blandt dagens modstander fra OB, der fik et point med tilbage til Odense.